聖俞受詔行田是時聖俞葬其弟公異未畢而去
作者：劉敞
朝代：宋

paragraphs: 蟲潦敗耕耘，西成絕人望。
鄉農籲天意，守闕書屢上。
憂民聖天子，擇吏賢宰相。
王畿蓋根本，歲賦在寛放。
曰君往行田，究彼荒稔狀。
一當薄其租，用以息民謗。
朝廷慎指使，推擇無與讓。
非君精明姿，曷以致忠諒。
憂公劇私爲，即夕治行仗。
懷悲念其弟，卜日不果葬。
乃知體純粹，世士難以尚。
德澤既敷宣，風謠還歷訪。
歸來悟明主，自致誰云妄。